Kotimaisten kielten keskus tyrmää uuden nimen harhaanjohtavana ja rakenteellisesti vaikeana.

Terveyskeskus onkin jo kehityshyvinvointikeskus. Kuvituskuva. KARI PEKONEN/IL

Terveyskeskuksesta tuli Tampereella virallisesti sanahirviö ”kehityshyvinvointikeskus”. Tampereen kaupunki tiedotti viime viikolla, että Kaupin kampusalueelle, Tampereen yliopistosairaalan ja Tampereen yliopiston Arvo-rakennuksen viereen suunniteltu kehityshyvinvointikeskus on saanut sosiaali- ja terveysministeriön poikkeusluvan.

Kotimaisten kielten keskuksen erityisasiantuntijan Liisa Raevaaran mukaan uuden nimen taustalla on tarve viestiä siitä, että uudessa terveyskeskuksessa tehdään paljon muutakin kuin parannetaan sairauksia, mutta asiakkaan kannalta uusi nimitys on vähintäänkin ongelmallinen.

–Hyvinvointikeskus ei ehkä kuulosta kovin asianmukaiselta sairaan potilaan näkökulmasta. Lisäksi hyvinvointikeskus sekoittuu nimenä helposti esimerkiksi kuntosaleihin ja kylpylöihin, Raevaara sanoo.

Raevaara huomauttaa myös, että monesta osasta koostuvaa kehityshyvinvointikeskus-sanaa on hankala hahmottaa ja se on rakenteellisestikin vaikea.

–Se ei ole lainkaan käyttäjäystävällinen tai selkeän asiakasviestinnän periaatteiden mukainen.

Kotimaisten kielten keskuksen erityisasiantuntija Ulla Onkamo otti jo viime vuonna kantaa siihen, että sosiaali- ja terveydenhuollon organisaatiot tarvitsevat selkeitä nimiä. Onkamo esitti, että sana terveyskeskus käy, mutta hyvinvointikeskus ei.

”Sanaa hyvinvointikeskus – – ei voi suositella, koska hyvinvointi on merkitykseltään abstrakti ja laaja sana, jota käytetään hyvin erilaisissa yhteyksissä. Esimerkiksi Kuusamon hyvinvointikeskus ei ole julkinen terveyskeskus vaan yksityinen kuntosali. Hyvinvointikaupat ja -liikkeet puolestaan tarjoavat tavallisesti vaihtoehtoja lääkkeille, joita taas terveyskeskuksissa määrätään sairauksiin. Sana on ongelmallinen myös siksi, että sitä käytetään ruotsiksi usein väärin”, Onkamo kirjoitti.